31998L0040
L 171/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/40/ЕО НА КОМИСИЯТА
от 8 юни 1998 година
за привеждане в съответствие с техническия прогрес на Директива 74/346/ЕИО на Съвета относно огледалата за обратно виждане на колесни селскостопански и горски трактори
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 74/346/ЕИО от 25 юни 1974 г. за сближаване на законодателствата на държавите-членки относно огледалата за обратно виждане на колесни селскостопански и горски трактори (1), последно изменена с Директива 97/54/ЕО на Европейския парламент и на Съвета (2), и по-специално член 4 от нея,
като има предвид нарастващата сложност на задачите, изпълнявани от тракторите, трябва да бъде отделено внимание на огледалата за обратно виждане, използвани за наблюдение на инвентара, които не са проектирани за употреба на пътя;
като има предвид, че с оглед повишаване на безопасността трябва да се определят подробно условията, съгласно които водачите поставят огледалата за обратно виждане; като има предвид, че Директива 74/346/ЕИО трябва да бъде съответно изменена;
като има предвид, че мерките предвидени в настоящата директива, са в съответствие със становището на Комитета за адаптиране към техническия прогрес, създаден с Директива 74/150/ЕИО (3), последно изменена с Директива 97/54/ЕО,
ПРИЕ НАСТОЯЩАТА ДИРЕКТИВА:
Член 1
Приложението към Директива 74/346/ЕИО се изменя, както следва:
1.
Следното изречение се прибавя към точка 1.1.: „Допълнителните огледала и огледалата за обратно виждане, конструирани за наблюдение на инвентара, не е необходимо да изпълняват условията за получаване на типово одобрение на компонент, но трябва да са разположени в съответствие с изискванията за поставяне, съдържащи се в точки 2.3.3.-2.3.5.“
2.
В точка 2.4.2. първото изречение се заменя със следното:
„Водачът трябва да може да настройва външното огледало за обратно виждане, без да напуска позицията на шофиране.“
Член 2
1. От 1 май 1999 г. никоя държава-членка не може:
-
да отказва, по отношение на тип трактор, да предостави типово одобрение на ЕО, да издаде документа, предвиден в член 10, параграф 1, трето тире от Директива 74/150/ЕИО на Съвета, или да предостави национално типово одобрение, или
-
да забранява пускането в употреба на трактори,
ако тези трактори отговарят на изискванията на Директива 74/346/ЕИО, изменена с настоящата директива.
2. От 1 октомври 1999 г. държавите членки:
-
прекратяват да издават документа, предвиден в член 10, параграф 1, трето тире от Директива 74/150/ЕИО за тип трактор, който не отговаря на изискванията на Директива 74/346/ЕИО, изменена с настоящата директива.
-
могат да отказват да предоставят национално типово одобрение по отношение на тип трактор, който не отговаря на изискванията на Директива 74/346/ЕИО, изменена с настоящата директива.
Член 3
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 30 април 1999 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки предоставят на Комисията текста на основните разпоредби от националното законодателство, които приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 8 юни 1998 година.